नवाब वाजिद अली शाह की उपस्थिति के कारण कलकत्ता कला एवं संगीत की संरक्षण स्थली बन गया जैसा कि पहले उल्लेख किया है कि देश भर के जाने माने संगीतकारों का वहाँ आना जाना लगा रहता था। बहुत से कलाकार वहीं बस गए थे और बहुत से वहाँ पहुँच कर महीनों डेरा डाले रहते थे। जिस वर्ष अवध का पतन हुआ, उसके अगले वर्ष सन् 1857 मे, सौ से र्भी अधिक वर्षों से पराधीनता की वेदना सहन कर रहे हिन्दुस्तान की, अब तक की सर्वाधिक गौरवशाली घटना का सूत्रपात हुआ- स्वतंत्रता का महासंग्राम। यह 14 अगस्त, सन् 1947 की मध्यरात्रि को अपनी मंज़िल पर पहुँचने वाली नब्वे बरस लम्बी यात्रा का आरंभ था, जिसे हम सन् 1857 की क्रांति के नाम से जानते हैं और अंग्रेज़ों ने जिसे गदर कहा।